《贺李宪校书生子》
宋代·王子俊

乃翁学海深无底，材如莫耶淬清水。
天教乞与玉麒麟，拍手欢呼为公喜。
雪峰千丈玉嶙峋，玻璃之江浸秋旻。
可怜秀气无着处，都为此子融精神。
昨夜使星光耿耿，旁边却有庚星影。
起来瑞霭迷绮筵，玉果犀钱试汤饼。
乃翁著书身为臞，私稿自有一石渠。
行看一日诵千纸，不必更读他人书。
乃翁勋名已如许，如何免得洪钧府。
请更撰成经国谱，付与郎君踵前武。

作者简介：宋吉州吉水人，字才臣，号格斋。王大临子。从杨万里、周必大游，为延誉于朱熹，熹勉以博取守约之功。喜为诗，文章赡蔚典丽，万里极称之。安丙帅蜀，辟为制置使属官。有《史论》、《三松集》等。